b'\n_START_ARTICLE_\nFrank Gehry\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nGehry syntyi juutalaiseen perheeseen Kanadan suurimmassa kaupungissa Torontossa. Perheen sukunimi oli alun perin Goldberg, mutta he muutattivat sen vuonna 1947, jolloin he muuttivat Kanadasta Yhdysvaltain Kaliforniaan. _NEWLINE_Gehry opiskeli Los Angeles City Collegessa (LACC). Sen j\xc3\xa4lkeen h\xc3\xa4n suuntasi Etel\xc3\xa4-Kalifornian yliopiston arkkitehtuurin oppilaitokseen, josta h\xc3\xa4n my\xc3\xb6s valmistui. Valmistuttuaan Gehry vietti aikaansa ty\xc3\xb6skentelem\xc3\xa4ll\xc3\xa4 lukuisissa eri ty\xc3\xb6paikoissa. H\xc3\xa4n aloitti my\xc3\xb6s kaupunkisuunnittelun opinnot Harvardin yliopiston muotoilun laitoksessa, mutta keskeytti opinnot._NEWLINE_Gehry ehti ty\xc3\xb6skennell\xc3\xa4 perinteisen arkkitehtuurin parissa arkkitehtitoimistoissa Pereira and Luckman, Victor Gruen Associates ja Andre Remondet ennen kuin h\xc3\xa4n vuonna 1967 perusti ensimm\xc3\xa4isen oman toimistonsa, Frank O. Gehry and Associates. H\xc3\xa4nen nykyinen toimistonsa, Gehry Partners, LLP muodostettiin vuonna 2002._NEWLINE_Gehry vaalii yksityisyytt\xc3\xa4\xc3\xa4n eik\xc3\xa4 anna lehdist\xc3\xb6lle tarkkoja tietoja el\xc3\xa4m\xc3\xa4st\xc3\xa4\xc3\xa4n. H\xc3\xa4n on nykyisin Yhdysvaltain kansalainen, ja h\xc3\xa4n asuu edelleen Kalifornian Los Angelesissa.\n_START_SECTION_\nGehryn arkkitehtuuri\n_START_PARAGRAPH_\nGehry tunnetaan veistoksellisista rakennuksistaan. Massoittelu on vapaata ja monimuotoista. Julkisivupinnat ovat usein kaarevia kahteen suuntaan, materiaalina heijastava metallipinta. Gehryn tyyli polveutuu my\xc3\xb6h\xc3\xa4isest\xc3\xa4 modernismista, h\xc3\xa4nen teostensa katsotaan edustavan modernin arkkitehtuurin dekonstruktivismin suuntaa. Gehryn luomuksista on tullut suosittuja n\xc3\xa4ht\xc3\xa4vyyksi\xc3\xa4, ja tunnetuimpiin kuuluvat  Bilbaon Guggenheim-museo ja Los Angelesin Walt Disney Concert Hall. _NEWLINE_Sydney Pollackin ohjaamassa Gehryn el\xc3\xa4m\xc3\xa4kertadokumentissa Sketches of Frank Gehry (2005) Gehry mainitsee Alvar Aallon olleen h\xc3\xa4nen suurin inspiraation l\xc3\xa4hteens\xc3\xa4._NEWLINE_Ratkaistakseen monimuotoisten rakennustensa suunnitteluongelmat Gehry on toimistossaan kehitt\xc3\xa4nyt oman suunnittelusovelluksen. J\xc3\xa4rjestelm\xc3\xa4n pohjana toimii Catia, jonka p\xc3\xa4\xc3\xa4lle ohjelmistoyhti\xc3\xb6 Gehry Technologies on kehitt\xc3\xa4nyt rakennusmallinnusohjelmiston Digital Project. Aikaisemmin ainoastaan Gehryn toimistojen omassa k\xc3\xa4yt\xc3\xb6ss\xc3\xa4 ollut ohjelmisto julkaistiin vuonna 2005.'